मेरो घरमा हजुर आमाको पालादेखि लागू भएको एउटा नियम छ, जुन नियम म आजका दिनसम्म पालना गरिरहेको छु । हजुर आमा, आमाहुँदै मसम्म आइपुगेको यो नियमलाई यतिबेला मेरी अर्धाङ्गिनी मधु भट्टराईले निर्वाह गरिरहेकी छिन् । म अहिले पनि एक दिनका लागि घर छाड्नु छ भने पनि घरको मूलढोकामा दुईवटा घडामा पानी, त्यसमाथि फूल राख्न लगाउँछु । घरबाट निस्कने बेलामा सगुनका रूपमा टीका लगाउँछु, केरा अथवा स्याउ पनि सगुनका रूपमा ग्रहण गर्छु । विवाहअघि म घरमा एक्लै हुँदा मेरा सहायक रोशनले यो काम गरिदिन्थे । त्यसपछि मेरो भाइमार्फत यो काम गराउँथे ।
